b'\n_START_ARTICLE_\nCluj Arena\n_START_SECTION_\nNume\n_START_PARAGRAPH_\n\xc3\x8en anul 2011 numele noului stadion a devenit marc\xc4\x83 \xc3\xaenregistat\xc4\x83, prin \xc3\xaenscrierea sa \xc3\xaen registrul Oficiului de Stat pentru Inven\xc8\x9bii \xc8\x99i M\xc4\x83rci.\n_START_SECTION_\nIstorie\n_START_PARAGRAPH_\nAu fost propuse dou\xc4\x83 proiecte pentru noul stadion. Primul, un stadion clasic, de forma dreptunghiular\xc4\x83, dup\xc4\x83 model englezesc, a fost proiectat de Universitatea Tehnica din Cluj-Napoca, iar cel de-al doilea, de form\xc4\x83 oval\xc4\x83, a fost proiectat de OHL Spania. Ambele proiecte includeau o cl\xc4\x83dire de birouri de 20+ etaje in imediata apropiere a stadionului. C\xc3\xa2\xc8\x99tig\xc4\x83tori la licitatie au fost cei de la UTCN, datorit\xc4\x83 pre\xc8\x9burilor mai sc\xc4\x83zute._NEWLINE_De\xc8\x99i, ini\xc8\x9bial, se dorea relocarea pistei de atletism \xc3\xaen afara stadionului, un proiect ulterior, tot al UTCN, include \xc8\x99i pista de atletism in interiorul arenei._NEWLINE_La 15 iulie 2009 au \xc3\xaenceput lucr\xc4\x83rile de reconstruc\xc8\x9bie a noii arene. Noul stadion va costa aproximativ 30 de milioane de euro \xc8\x99i va avea o capacitate de 30.596, din care 29.648 locuri la gradene \xc8\x99i 948 \xc3\xaen loje pentru VIP-uri. Ini\xc8\x9bial, data limit\xc4\x83 de finalizare a lucr\xc4\x83rilor a fost 15 iulie 2011. \xc3\x8en urma schimb\xc4\x83rii proiectului tehnic pe parcursul lucr\xc4\x83rilor, data finaliz\xc4\x83rii a fost schimbat\xc4\x83, stadionul urm\xc3\xa2nd a fin inaugurat printr-o serie de concerte \xc3\xaen 7 \xc8\x99i \xc3\xaen 8 octombrie 2011. \xc3\x8en final, stadionul va avea 8 piste de atletism (nu 6 cum prevedea proiectul ini\xc8\x9bial), 303 locuri de parcare \xc3\xaen subteran, o instala\xc8\x9bie de nocturn\xc4\x83 prins\xc4\x83 de structura metalic\xc4\x83 a construc\xc8\x9biei prev\xc4\x83zut\xc4\x83 cu 386 de corpuri de iluminat etc._NEWLINE_\xc3\x8en cursul anului 2011 au \xc3\xaenceput lucr\xc4\x83rile la o sala polivalent\xc4\x83 de 7.000 de locuri pe fostul teren de zgur\xc4\x83 situat \xc3\xaen imediata vecin\xc4\x83tate a stadionului \xc8\x99i se caut\xc4\x83 solu\xc8\x9bii pentru finan\xc8\x9barea unei cl\xc4\x83diri de 24 de etaje legat\xc4\x83 de stadion (turnul ar include un hotel, birouri de clasa A \xc8\x99i diferite func\xc8\x9bii ale arenei). Ambele construc\xc8\x9bii fac parte din acela\xc8\x99i complex cu arena.\n_START_SECTION_\nCosturi\n_START_PARAGRAPH_\nEdificarea Cluj Arena este finan\xc8\x9bat\xc4\x83 din fonduri ale Guvernului Rom\xc3\xa2niei \xc3\xaen propor\xc8\x9bie de 31,22% \xc8\x99i ale Consiliului Jude\xc8\x9bean Cluj \xc3\xaen propor\xc8\x9bie de 68,88%, construc\xc8\x9bia fiind proprietatea acestuia din urm\xc4\x83. Astfel, din totalul de 45 de milioane de euro (sum\xc4\x83 care include \xc8\x99i TVA), 14 milioane de euro provin de la Guvernul Rom\xc3\xa2niei iar restul de 31 de milioane de euro provin din fondurile jude\xc8\x9bului Cluj. La \xc3\xaenceputul lucr\xc4\x83rilor, \xc3\xaen vara lui 2009, costurile totale au fost evaluate la 27,5 milioane de euro f\xc4\x83r\xc4\x83 TVA. Cum pe parcursul anului 2010 administra\xc8\x9bia jude\xc8\x9bean\xc4\x83 \xc8\x99i-a dorit omologarea arenei \xc3\xaen conformitate cu normativele FIFA, necesitatea efectu\xc4\x83rii unor lucr\xc4\x83ri suplimentare a dus la cre\xc8\x99terea costurilor cu 8,8 milioane de euro. Astfel, s-a ajuns la suma final\xc4\x83 de 36,3 milioane de euro f\xc4\x83r\xc4\x83 TVA (circa 45.000.000 de euro cu TVA).\n_START_SECTION_\nLocalizare\n_START_PARAGRAPH_\nNoul stadion al Clujului este construit pe vechea loca\xc8\x9bie, \xc3\xaen vestul Parcului Central (Parcul Mare) din Cluj, de\xc8\x99i au fost dispute aprinse legate de locul unde va fi construit\xc4\x83 noua aren\xc4\x83: autorit\xc4\x83\xc8\x9bile locale pl\xc4\x83nuiau s\xc4\x83 atribuie unei companii terenul din Parcul Central, pentru a fi valorificat din punct de vedere imobiliar, iar constructorul se angaja s\xc4\x83 ridice un stadion la standarde europene \xc3\xaen afara ora\xc8\x99ului (s-au vehiculat loca\xc8\x9bii ca Valea G\xc3\xa2rb\xc4\x83ului sau Sf\xc3\xa2ntul Ion, ambele \xc3\xaen imediata apropiere a ora\xc8\x99ului). P\xc3\xa2n\xc4\x83 la urm\xc4\x83 s-a cedat \xc3\xaen fa\xc8\x9ba presiunilor suporterilor, care nu doreau mutarea stadionului. Cluj Arena va face parte \xc3\xaen continuare dintr-un complex sportiv mai larg, care include Sala Sporturilor "Horia Demian", bazinul Politehnicii, parcul "Iuliu Hatieganu" \xc8\x99i Sala Polivalent\xc4\x83.'